

VLADA REPUBLIKE HRVATSKE

Zagreb, 3. ožujka 2022.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo vanjskih i europskih poslova |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o pokretanju postupka za sklapanje Sporazuma između Vlade Republike Hrvatske i Vlade Hašemitske Kraljevine Jordana o ukidanju viza za nositelje diplomatskih putovnica |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*PRIJEDLOG*

Na temelju članka 7. Zakona o sklapanja i izvršavanju međunarodnih ugovara („Narodne novine“, broj 28/96.), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_\_\_ donijela

**ODLUKU**

**o pokretanju postupka za sklapanje Sporazuma**

**između Vlade Republike Hrvatske i Vlade Hašemitske Kraljevine Jordana**

**o ukidanju viza za nositelje diplomatskih putovnica**

**I.**

Na temelju članka 139. Ustava Republike Hrvatske („Narodne novine“, broj 85/10. – pročišćeni tekst i 5/14. – Odluka Ustavnog suda Republike Hrvatske) pokreće se postupak za sklapanje Sporazuma između Vlade Republike Hrvatske i Vlade Hašemitske Kraljevine Jordana o ukidanju viza za nositelje diplomatskih putovnica.

**II.**

U odnosima između Republike Hrvatske i Hašemitske Kraljevine Jordana na snazi je režim nejednakih uvjeta uzajamnih putovanja državljana dviju zemalja: nositelji diplomatskih putovnica Hašemitske Kraljevine Jordana ne trebaju vizu za Republiku Hrvatsku, a nositelji diplomatskih putovnica Republike Hrvatske podliježu zahtijevanju viza za HašemitskuKraljevinu Jordan.

U sklopu nastojanja za unaprjeđenjem dvostranih odnosa iskazan je interes i potvrđena spremnost da se pristupi sklapanju dvostranoga međunarodnoga ugovora kojim će se na odgovarajući način, uzimajući u obzir i obveze koje za Republiku Hrvatsku proizlaze iz članstva u Europskoj uniji, urediti olakšani uvjeti putovanja državljana Republike Hrvatske i državljana Hašemitske Kraljevine Jordana, koji su nositelji diplomatskih putovnica.

**III.**

Sklapanje Sporazuma iz točke I. ove Odluke predlaže se kako bi se u odnosima Republike Hrvatske i Hašemitske Kraljevine Jordana uspostavio odgovarajući međunarodnopravni okvir kojim se uređuju putovanja državljana dviju zemalja prema načelu uzajamnosti i pojednostavljuju uvjeti putovanja hrvatskih državljana, koji su nositelji diplomatskih putovnica, te tako pridonijelo daljnjem jačanju dvostranih odnosa, gospodarske, kulturne i druge suradnje.

**IV.**

Prihvaća se Nacrt Sporazuma iz točke I. ove Odluke, kao osnova za vođenje pregovora.

Nacrt Sporazuma iz stavka 1. ove točke sastavni je dio ove Odluke.

**V.**

Pregovori za sklapanje Sporazuma iz točke I. ove Odluke vodit će se diplomatskim putem te u tu svrhu nije potrebno osigurati dodatna sredstava iz Državnog proračuna Republike Hrvatske.

**VI.**

Sporazum iz točke I. ove Odluke potpisat će, u ime Vlade Republike Hrvatske, ministar vanjskih i europskih poslova.

U slučaju njegove spriječenosti, ovlašćuje se izvanredni i opunomoćeni veleposlanik Republike Hrvatske u Hašemitskoj Kraljevini Jordanu da, u ime Vlade Republike Hrvatske, potpiše Sporazum iz točke I. ove Odluke.

**VII.**

Izvršavanje Sporazuma iz točke I. ove Odluke neće zahtijevati dodatna financijska sredstva iz državnog proračuna Republike Hrvatske.

**VIII.**

Sporazum iz točke I. ove Odluke ne zahtijeva donošenje novih ili izmjenu postojećih zakona, odnosno ne podliježe potvrđivanju po članku 18. Zakona o sklapanju i izvršavanju međunarodnih ugovora.

KLASA:

URBROJ:

Zagreb,

PREDSJEDNIK

mr. sc. Andrej Plenković

**OBRAZLOŽENJE**

Donošenje Odluke o pokretanju postupka za sklapanje Sporazuma između Vlade Republike Hrvatske i Vlade Hašemitske Kraljevine Jordana o ukidanju viza za nositelje diplomatskih putovnica, predstavlja okončanje unutarnjega pravnoga postupka za sklapanje Sporazuma.

Sklapanje Sporazuma nedvojbeno je u interesu Republike Hrvatske jer bi se time olakšala i pojednostavila putovanja hrvatskih državljana, koji su nositelji diplomatskih putovnica.

Nezahtijevanje viza za državljane Hašemitske Kraljevine Jordana, nositelje diplomatskih putovnica u skladu je s viznom politikom Europske unije s obzirom da je uređenje ulaska te kategorije osoba u nadležnosti samih država članica, sukladno članku 6. stavku 1. Uredbe (EU) 2018/1806 Europskoga parlamenta i Vijeća od 14. studenoga 2018. o popisu trećih zemalja čiji državljani moraju imati vizu pri prelasku vanjskih granica i zemalja čiji su državljani izuzeti od tog zahtjeva (kodificirani tekst) (SL L broj 303 od 28.11.2018.).

**Točkom I.** Odluke uređuje se ustavna osnova za pokretanje postupka za sklapanje Sporazuma između Vlade Republike Hrvatske i Vlade Hašemitske Kraljevine Jordana o ukidanju viza za nositelje diplomatskih putovnica.

**Točkom II.** Odluke navodi se aktualni režim uzajamnih putovanja državljana dviju zemalja, koji su nositelji diplomatskih putovnica te se utvrđuju interes i spremnost dviju zemalja da pristupe sklapanju sporazuma kojim će se urediti olakšani uvjeti putovanja njihovih državljana koji su nositelji diplomatskih putovnica.

**Točkom III.** Odluke navode se razlozi zbog kojih se predlaže sklapanje Sporazuma između Vlade Republike Hrvatske i Vlade Hašemitske Kraljevine Jordana o ukidanju viza za nositelje diplomatskih putovnica.

**Točkom IV.** Odluke prihvaća se Nacrt sporazuma, te se utvrđuje da je on njezin sastavni dio.

**Točkom V.** utvrđuje se da će se pregovori za sklapanje Sporazuma voditi diplomatskim putem te da u tu svrhu nije potrebno osigurati dodatna sredstava iz Državnog proračuna Republike Hrvatske

**Točkom VI.** Odluke utvrđuje se kako će Sporazum potpisati ministar vanjskih i europskih poslova i, u slučaju njegove spriječenosti, ovlaštenje za potpisivanje Sporazuma za izvanrednoga i opunomoćenoga veleposlanika Republike Hrvatske u Hašemitskoj Kraljevini Jordanu.

**Točkom VII.** Odluke utvrđuje da izvršavanje Sporazuma neće zahtijevati dodatna financijska sredstva iz Državnog proračuna Republike Hrvatske.

**Točkom VIII.** Odluke utvrđuje se da Sporazum *ne zahtijeva* izmjenu i dopunu postojećih zakona, te ustvrđuje da on ne podliježe potvrđivanju u skladu s člankom 140. stavkom 1. Ustava Republike Hrvatske („Narodne novine“, br. 85/10. – pročišćeni tekst i 5/14. – Odluka Ustavnog suda Republike Hrvatske) i člankom 18. Zakona o sklapanju i izvršavanju međunarodnih ugovora („Narodne novine“, broj 28/96.).